次省齋韻覓友梅索笑集不蒙見惠再借韻
作者：楊公遠
朝代：宋

paragraphs: 巨編藏古錦，風雅續遺音。
雷電欲下取，辟易不敢侵。
真趣誰領會，一如陶潛琴。
所言正而大，詎比鄭聲淫。
疑有造化爐，煉鐵成黄金。
箇是絕世寶，何必問西琛。
有時吟竹外，竹影弄清陰。
有時歌梅邊，梅香散水沈。
所以形之句，毋乃得之心。
俗子敢再請，幸爾勿沈吟。